CELEX: 32016D0530
Language: sk
Date: 2016-04-01 00:00:00
Title: Vykonávacie rozhodnutie Komisie (EÚ) 2016/530 z 1. apríla 2016 o opatrení, ktoré prijalo Nemecko podľa smernice Európskeho parlamentu a Rady 2006/42/ES s cieľom zakázať uvedenie jedného typu generátora prúdu na trh [oznámené pod číslom C(2016) 1779] (Text s významom pre EHP)

5.4.2016   
            
            
               SK
            
            
               Úradný vestník Európskej únie
            
            
               L 88/32
            
         VYKONÁVACIE ROZHODNUTIE KOMISIE (EÚ) 2016/530
   z 1. apríla 2016
   o opatrení, ktoré prijalo Nemecko podľa smernice Európskeho parlamentu a Rady 2006/42/ES s cieľom zakázať uvedenie jedného typu generátora prúdu na trh
   
      
         [oznámené pod číslom C(2016) 1779]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2006/42/ES zo 17. mája 2006 o strojových zariadeniach a o zmene a doplnení smernice 95/16/ES (1), a najmä na jej článok 11 ods. 3,
   keďže:
   
               (1)
            
            
               Nemecko v súlade s postupom stanoveným v článku 11 ods. 2 smernice 2006/42/ES informovalo Komisiu o opatrení, ktorým sa zakazuje uvedenie na trh generátora prúdu typu Rotenbach FO-65/LB2600 vyrábaného spoločnosťou Zhejiang Lingben Machinery and Electronics Co. Ltd, Čína a distribuovaného spoločnosťou FRINGO GmbH & CO. KG Germany.
            
         
               (2)
            
            
               Dôvodom na prijatie opatrenia bol nesúlad daného generátora prúdu so základnými požiadavkami na bezpečnosť a ochranu zdravia stanovenými v prílohe I k smernici 2006/42/ES.
            
         
               (3)
            
            
               V oddiele 1.5.1 prílohy I k smernici 2006/42/ES týkajúcom sa dodávky elektrickej energie sa stanovuje, že strojové zariadenia napájané elektrickou energiou musia byť navrhované, konštruované a vybavené takým spôsobom, aby sa mohlo zabrániť všetkým druhom ohrozenia elektrickou energiou. Daný generátor prúdu mal tieto nedostatky:
               
                           —
                        
                        
                           nekryté vodiče medzi spínačom zapaľovania a mechanizmom zapaľovania benzínového motora a voľne prístupná 12-voltová batéria by mohli v prípade poruchy spôsobiť zásah elektrickým prúdom alebo požiar a skrat batérie,
                        
                     
                           —
                        
                        
                           napriek tomu, že zadná časť ovládacieho panelu agregátu bola opatrená krytom, káblový vstup (kábel generátora) a otvor v kryte boli navrhnuté tak, že bolo možné dostať sa k živým častiam 230-voltových pripojení voltmetra a živým častiam elektrickej zásuvky,
                        
                     
                           —
                        
                        
                           niektoré komponenty ovládacieho panelu nezodpovedali úrovni ochrany IPX 3,
                        
                     
                           —
                        
                        
                           viacero uzemňovacích vodičov bolo pripojených k jednej svorke, a to tak v prípade 400-voltovej, ako aj v prípade 230-voltovej zásuvky,
                        
                     
                           —
                        
                        
                           konce vodičov boli pocínované a neboli opatrené izolačnými koncovkami, čo zvyšovalo riziko prípadného smrteľného zásahu elektrickým prúdom v prípade, že by sa používateľ dotkol časti výrobku, ktorá by bola pod vysokým napätím,
                        
                     
                           —
                        
                        
                           okrem uzemňujúceho vodiča (dvojfarebný v kombinácii ZELENEJ a ŽLTEJ) nebolo možné žiadny z drôtov jednoznačne identifikovať. Nebola poskytnutá žiadna schéma zapojenia, na základe ktorej by sa dali drôty identifikovať,
                        
                     
                           —
                        
                        
                           farebné označenie používané pre jednotlivé typy káblov nezodpovedalo príslušným požiadavkám.
                        
                     
         
               (4)
            
            
               V oddiele 1.7.3 prílohy I k smernici 2006/42/ES týkajúcom sa označenia strojového zariadenia sa požaduje, aby boli strojové zariadenia viditeľne, čitateľne a nezmazateľne označené minimálnymi údajmi. Daný benzínový generátor prúdu nebol vybavený štítkom s označením „nízkovýkonový generátor“. Štítky s údajmi boli prilepené a dali sa ľahko odstrániť. Nebol uvedený názov výrobcu ani jeho úplná adresa.
            
         
               (5)
            
            
               Komisia vyzvala spoločnosti Fringo GmbH&Co.KG a Zhejiang Lingben Machinery and Electronics Co. Ltd., aby k opatreniu prijatému Nemeckom predložili pripomienky. Nedostala žiadnu odpoveď.
            
         
               (6)
            
            
               Preskúmaním dôkazov, ktoré poskytli nemecké orgány, sa potvrdilo, že benzínový generátor prúdu vyrábaný spoločnosťou Zhejiang Lingben Machinery and Electronics Co. Ltd a distribuovaný spoločnosťou Fringo GmbH&Co.KG, Kurfürstendamm 96, 10709 Berlín, nespĺňa základné požiadavky na bezpečnosť a ochranu zdravia uvedené v článku 5 ods. 1 písm. a) smernice 2006/42/ES a že v dôsledku tohto nesúladu s požiadavkami hrozí používateľom závažné riziko úrazu. Preto je vhodné považovať opatrenie prijaté Nemeckom za oprávnené,
            
         PRIJALA TOTO ROZHODNUTIE:
   Článok 1
   Opatrenie, ktoré prijalo Nemecko s cieľom zakázať uvedenie generátora prúdu typu Rotenbach FO-65/LB2600 vyrábaného spoločnosťou Zhejiang Lingben Machinery and Electronics Co. Ltd, Čína a distribuovaného spoločnosťou Fringo GmbH&Co.KG, Kurfürstendamm 96, 10709 Berlín, je opodstatnené.
   Článok 2
   Toto rozhodnutie je určené členským štátom.
   
      V Bruseli 1. apríla 2016
      
         
            Za Komisiu
         
         Elżbieta BIEŃKOWSKA
         
            členka Komisie
         
      
   
   
      (1)  Ú. v. EÚ L 157, 9.6.2006, s. 24.